Divina auctoritate inspirata nobilis matrona, Ermengardis nomine, sanctum Petrum sibi fecit heredem, omnesque fratres Besuensis Monasterii Deo, ac ipsi summo Apostolorum Principi servientibus, suis usibus admisit, reddens illis salvamentum de Bodens, et de Lentileio, atque de cunctis quæ ad ipsum salvamentum pertinent, pro remedio animæ suæ, ac senioris sui Hugonis, filiique sui Widonis, qui tunc fuerat defunctus, quique ipsum salvamentum post mortem patris jure hereditario possidebat. Cujus rei cooperatores fuerunt filii ipsius, Hugo videlicet, et Nerduinus, simul Gibuinus qui adhuc vita perfruebantur. Et ut hæc traditio nota fiat futuris, sicut est præsentibus, scripto mandare fecit, ut quod post mortem testare non poterat, testetur Karta servata, in ipsius Monasterii arhario. Hanc ergo, ut inconvulsa permaneat, testibus adhibitis subscripsit manu propria. Ermengardis subscripsit, Hugo, Nerduinus, Gibuinus. Hii sunt testes.